Zona montană a Timișului. S-a deblocat autostrada, se mișcă investițiile.
Reluarea lucrărilor la tronsonul de autostradă Margina – Holdea și perspectiva ca, într-un viitor foarte apropiat, poarta rutieră dintre Banat și Ardeal să poată fi tranzitată continuu de la intrarea în țară până la defileul Oltului a dat un nou avânt investițiilor în zona montană a județului Timiș.
Beneficiară directă a acestei situații, comuna timișeană Margina a răspuns noii tendințe adoptând, recent, două hotărâri de consiliu care să faciliteze și să integreze din punct de vedere urbanistic o investiție în domeniul hotelier-turistic.
Cele două acte administrative recent adoptate de aleșii comunei vizează aprobarea planului de urbanism zonal pentru dezvoltarea unor activități de hotel, restaurant și locuri de parcare pe o suprafață de teren de 7.935 de metri pătrați și, distinct, pe o altă suprafață de 10.000 de metri pătrați.
Având, până acum o generație, un puternic profil industrial, comuna Margina s-a reprofilat în ultimele două decenii spre activități de turism-agrement și servicii.